Den danske klimaminister, Lars Christian Lilleholt (V), har i dag vundet den traditionsrige og lidet flatterende ’Fossil of the Day’-pris ved klimatopmødet COP21 i Paris.

Prisen tildeles det land eller den aktør, der har gjort sig mest bemærket i negativ forstand over det seneste døgns forhandlinger ved klimatopmødet. Det er den internationale ngo Oxfam, der har indstillet Løkke-regeringen til prisen, som 950 ngo’er organiseret i Climate Action Network (CAN) står bag.

Prisen er fuldt fortjent, lyder det fra de danske ngo’er.

»Det er fuldt fortjent, at regeringen nu bliver udstillet for at køre rent dobbeltspil, hvor Løkke og Lilleholt på den ene side skærer drastisk på klimaområdet på den hjemlige finanslov for så at tage til Paris og foran verdenssamfundet bryste sig af fortsat at være et foregangsland. Heldigvis er nomineringen med til at vise både Danmark og andre lande, at det er uacceptabelt at pryde sig med falske fjer her på klimatopmødet,« siger klimapolitisk rådgiver i Greenpeace Jens Mattias Clausen.

John Nordbo, klimachef i WWF Verdensnaturfonden, siger, at den danske regering er blevet gennemskuet.

»Regeringens svækkede ambitioner er virkelig noget, der bemærkes ude i verden. Det er trist, at vi, der engang inspirerede hele verden, nu bliver trukket gennem et søle af hån og latterliggørelse og får sådanne priser, som ikke ligefrem er af typen, man stiller frem på kaminhylden,« siger John Nordbo, og fortsætter:

»Resten af verden har gennemskuet den danske regerings spin. Vi er – selv om det tit lyder sådan, når regeringen holder skåltaler i udlandet – ikke længere duksen i klimaklassen.«

’Fossil of the Day’-prisen har været uddelt ved hver eneste årlige klimaforhandling siden 1999.